**Domáce práce pre deti podľa veku

Pedagogika Marie Montessori** je pokladaná za alternatívny prístup k výchove a vzdelávaniu detí. Stavia na prirodzených každodenných interakciách medzi rodičmi, učiteľmi a deťmi. Jeden z najväčších darov, ktoré môžeme deťom dať, je ich **schopnosť samostatne sa o seba postarať** a to v sebe zahŕňa starostlivosť o seba a svoje okolie. Ale kedy s tým začať? Kedy si dieťa dokáže samo dôkladne umyť zuby, ustlať posteľ, upratať izbu, či navariť?

Pri odpovedaní na tieto otázky sa rodičia delia do niekoľkých táborov. Jedni chcú svojim deťom **zabezpečiť úžasné detstvo**, dieťa predsa nie je otrok, ktorý má robiť prácu dospelých… No v skutočnosti z nich vychovávajú **pohodlných adolescentov, ktorí si nedokážu navariť ani oprať.** Ďalšia skupina by síce pomoc detí ocenila, ale myslia si, že deti to **nedokážu urobiť dostatočne rýchlo a kvalitne**, chýba im teda trpezlivosť a vychovávajú deti, ktoré sa do ničoho nepustia, lebo dopredu vedia, že to nebude dosť dobré.

Podľa Marie Montessori sú tieto námietky neopodstatnené. Psychológia hovorí, že základným predpokladom úspešného života je schopnosť**adaptácie**, teda prispôsobenia sa svojmu prostrediu. V útlom veku adaptácia prebieha **napodobňovaním najbližšej rodiny.** Práve v tomto veku môžeme deťom vštepiť všetky dobré návyky úplne jednoduchým spôsobom – **dovoľme im pracovať spolu s nami**. Nebudú to vnímať ako nenávidenú povinnosť, ale ako spôsob ako byť užitočný.

Doprajte svojmu dieťatku tak trochu iné vzdelávanie a pomôžte mu, aby všetko dokázalo samé.

 ***„Pomôž mi, aby som to dokázal sám“
 Maria Montessori***

